CELEX: C2006/010/56
Language: sk
Date: 2006-01-14 00:00:00
Title: Vec T-399/05: Žaloba podaná  21. októbra 2005  – Wils/Európsky parlament

14.1.2006   
            
            
               SK
            
            
               Úradný vestník Európskej únie
            
            
               C 10/28
            
         Žaloba podaná 21. októbra 2005 – Wils/Európsky parlament
   (Vec T-399/05)
   (2006/C 10/56)
   Jazyk konania: francúzština
   Účastníci konania
   
      Žalobca: Dieter Wils (Altrier, Luxembursko) (v zastúpení: G. Vandersanden, C. Ronzi, advokáti)
   
      Žalovaný: Európsky parlament
   Návrhy žalobcu
   
               —
            
            
               zrušiť rozhodnutie o plate žalobcu z januára 2005 – spätne k 1. júlu 2004 v časti, v ktorej stanovuje zvýšenie sadzby príspevku do systému dôchodkového zabezpečenia na 9,75 %, a teda vrátiť časť príspevku zodpovedajúcu zvýšenej sadzbe. Následne – v ďalších mzdových výmeroch – stanoviť sadzbu príspevku vo výške stanovenej pred 1. júlom 2004,
            
         
               —
            
            
               zaviazať žalovaného na náhradu trov konania.
            
         Žalobné dôvody a hlavné tvrdenia
   Žalobca, úradník Parlamentu, svojou žalobou spochybňuje zvýšenie sadzby príspevku do systému dôchodkového zabezpečenia na 9,75 % upravené v prílohe XII služobného poriadku, ktorý nadobudol platnosť 1. mája 2004. Na podporu svojich návrhov sa odvoláva na protiprávnosť uvedenej prílohy vo vzťahu k článku 83 ods. 4 služobného poriadku v znení platnom pred 1. májom 2004. V zmysle tohto ustanovenia sú zmeny sporného príspevku prípustné výlučne iba na účely zabezpečenia poistnej matematickej rovnováhy. Žalobca sa však domnieva, že o spornom zvýšení bolo rozhodnuté z iných dôvodov, a síce z dôvodu krytia existujúceho deficitu v systéme dôchodkového zabezpečenia Spoločenstva.
   Okrem toho žalobca uvádza, že kritériá, ktoré použil Eurostat pri výpočte poistnej matematickej rovnováhy boli založené na parametroch, ktoré viedli k chybným výpočtom. Ďalej sa odvoláva na porušenie zásady proporcionality, pretože zvýšenie ide nad rámec toho, čo je na obnovenie poistnej matematickej rovnováhy nevyhnutné. Nakoniec žalobca vytýka porušenie svojej legitímnej dôvery z dôvodu, že Parlament sa jasne vyjadril, že umožní zmenu sadzby príspevku iba za prísneho dodržania poistnej matematickej rovnováhy.